b"\n_START_ARTICLE_\nJean Charles Athanase Peltier\n_START_PARAGRAPH_\nSi Jean Charles Athanase Peltier ( /\xcb\x88p\xc9\x9blti.e\xc9\xaa/; Pranses:\xc2\xa0[p\xc9\x9bl\xcb\x88tje]; ipinanganak noong Pebrero 22, 1785 sa Ham \xe2\x80\x93 namatay noong Oktubre 27, 1845 habang nasa Paris) ay isang pisikong Pranses. Orihinal na siya ay isang mangangalakal ng relo, subalit sa edad na 30 ay nagsagawa siya ng mga eksperimento at mga obserbasyon sa larangan ng pisika._NEWLINE_Si Peltier ang may-akda ng maraming mga kasulatan hinggil sa iba't ibang mga sangay ng pisika, subalit ang kaniyang pangalan ay natatanging nakaugnay sa mga epektong termal na nasa salikupan ng isang sirkitong boltaiko. Siya ang nagpakilala ng epektong Peltier. Siya rin ang nagpakilala ng diwa ng induksiyong elektroestatiko (1840), na nakabatay sa modipikasyon ng distribusyon ng kargang elektriko sa loob ng isang materyal na nasa ilalim ng impluwensiya ng isang pangalawang bagay na pinakamalapit dito at sa sarili nitong kargang kuryente. Ang epektong ito ay naging napaka halaga sa kamakailang pagkalikha at pagpapaunlad ng mga mekanismong pampalamig na hindi nakakapagdulot ng polusyon."